**Praktična določila v zvezi s sprejemom in nošenjem škapulirja**

Nekaterim je znamenje škapulirja znano in domače, za tiste, ki bi želeli ta zakramental na novo sprejeti, objavljamo nekaj praktičnih določil.

Škapulir je znamenje posebnega Marijinega varstva, ki je bil dan karmelskemu redu in vsem, ki se temu redu želijo pridružiti z duhovnimi vezmi. Predstavljata ga dva koščka rjavega blaga, med seboj povezana z vrvico. Škapulir je v svojem bistvu *habit* oz. redovna obleka. Kdor ga sprejme, je pridružen karmelskemu redu, ki se je v blagor Cerkve posvetil Marijini službi in je s tem deležen vseh duhovnih dobrin tega reda. Znamenje škapulirja v spomin živo kliče dve resnici: na eni strani stalno varstvo preblažene Device – tako na naši življenjski poti, kakor pri prehodu v večnost –, na drugi stani pa zavest, da se češčenje Device Marije ne sme omejevati le na molitve njej v čast v raznih življenjskih okoliščinah, marveč mora postati *habitus* oz. stalna naravnanost osebnega krščanskega življenja, ki ima svojo podlago v pogostnem prejemanju zakramentov in izvrševanju duhovnih in telesnih del usmiljenja. Škapulir je torej znamenje *zaveze* in povezanosti Božje Matere z verniki.

Škapulir blagoslovi in nadene duhovnik ali škof. Za blagoslovitev in podelitev se uporabi karmelski škapulir v njegovi tradicionalni obliki. Kasneje se ga lahko nadomesti s svetinjico.

Kdor nosi škapulir, je dolžan živeti po evangeliju, prejemati zakramente in prav posebno častiti Marijo. To naj se kaže vsaj v tem, da vsak dan zmoli tri zdravamarije. Ob sobotah se priporoča molitev [*Pozdravljena Kraljica*](http://www.marija.si/duhovnost/marianska-molitev/pozdravljena-kraljica/) (*Salve Regina*), kakor je navada v karmelu.

Škapulir sprejmemo po rokah duhovnika oz. škofa samo enkrat. Če se ta raztrga, pri karmeličankah lahko dobite novega, ki je že blagoslovljen in ni potrebe, da ga duhovnik ponovno nadene. Ob sprejemu se vpišete v posebno knjigo in postanete člani karmelske bratovščine.

Karmelski škapulir nikakor ni čarobno (magično) sredstvo ali samodejno zagotovilo zveličanja, ki daje spregled od zahtev krščanskega življenja. Nasprotno: ponazarja dolžnost, da hodimo za Jezusom po zgledu Marije, ki je popoln vzor Kristusovega učenca. Marija nas uči odprtosti za Boga in njegovo voljo, poslušati in premišljevati Božjo besedo (prim. [*Lk* 2,19](http://www.biblija.net/biblija.cgi?m=Lk+2%2C19&id13=1&pos=0&set=2&l=sl); [*Lk* 10,39](http://www.biblija.net/biblija.cgi?m=Lk+10%2C39&id13=1&pos=0&set=2&l=sl)) ter vanjo verovati vse do nespameti križa (prim. [*Jn* 19,25](http://www.biblija.net/biblija.cgi?m=Jn+19%2C25&id13=1&pos=0&set=2&l=sl)). Uči nas nenehno moliti in odkrivati Boga v vseh okoliščinah našega življenja, biti blizu ljudem v njihovih skrbeh in z njimi čutiti. Škapulir je ne nazadnje znamenje vere v večno življenje z Bogom, kar upamo doseči v Marijinem varstvu in po njeni priprošnji – kar izraža daljša oblika molitve ob podelitvi škapulirja, ki se glasi:

*Sprejmi ta škapulir s katerim vstopaš v bratovščino družine blažene Device Marije s Karmelske gore. V zaupanju v prehitevajočo ljubezen tako velike Matere se posveti prijateljevanju z njo in jo posnemaj. Nosi to znamenje kot spomin na Marijino navzočnost pri vsakdanjem prizadevanju, da bi notranje oblekel Jezusa Kristusa in ga v sebi razodeval živega, v dobro Cerkve in vsega človeštva ter v slavo presvete Trojice.*